Tricyrtis
Tricyrtis, tudselilje, slægt af skovbundsurter med ca. 20 arter udbredt fra Himalaya til Taiwan og Japan. Slægtens systematiske placering er omdiskuteret, men den er ifølge den nyeste systematik placeret i liljefamilien (Liliaceae). Planterne har oprette stængler med spredte, netnervede blade og en kort klase af endestillede blomster med seks purpurplettede blosterblade, seks støvbærere og tre tykke grifler. Flere arter dyrkes som prydplanter pga. de karakteristiske blomster.